CELEX: 32014D0056
Language: da
Date: 2014-01-28 00:00:00
Title: 2014/56/EU: Rådets afgørelse af 28. januar 2014 om et uforholdsmæssigt stort underskud i Kroatien

6.2.2014   
            
            
               DA
            
            
               Den Europæiske Unions Tidende
            
            
               L 36/13
            
         
      RÅDETS AFGØRELSE
   
   af 28. januar 2014
   om et uforholdsmæssigt stort underskud i Kroatien
   (2014/56/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 126, stk. 6,
   under henvisning til forslag fra Europa-Kommissionen,
   under henvisning til Kroatiens bemærkninger, og
   ud fra følgende betragtninger:
   
               (1)
            
            
               I henhold til artikel 126 i traktaten om Den Europæiske Unions funktionsmåde (TEUF) skal medlemsstaterne undgå uforholdsmæssigt store offentlige underskud.
            
         
               (2)
            
            
               Stabilitets- og vækstpagten er baseret på målsætningen om sunde offentlige finanser som et middel til at styrke forudsætningerne for prisstabilitet og for en holdbar og stærk vækst, som fører til øget beskæftigelse.
            
         
               (3)
            
            
               I henhold til proceduren i forbindelse med uforholdsmæssigt store underskud, jf. artikel 126 i TEUF, der er uddybet i Rådets forordning (EF) nr. 1467/97 (1) (der indgår i stabilitets- og vækstpagten), skal der vedtages en rådsafgørelse om eksistensen af et uforholdsmæssigt stort underskud. Protokol nr. 12 om proceduren i forbindelse med uforholdsmæssigt store underskud, der er knyttet som bilag til traktaten om Den Europæiske Union og TEUF, indeholder yderligere bestemmelser om gennemførelse af proceduren i forbindelse med uforholdsmæssigt store underskud. Rådets forordning (EF) nr. 479/2009 (2) indeholder detaljerede regler og definitioner med henblik på anvendelsen af disse bestemmelser.
            
         
               (4)
            
            
               Hvis Kommissionen finder, at der er eller kan opstå et uforholdsmæssigt stort underskud i en medlemsstat, skal den afgive en udtalelse til den pågældende medlemsstat og underrette Rådet herom, jf. artikel 126, stk. 5, i TEUF.
            
         
               (5)
            
            
               Med henvisning til sin egen rapport udarbejdet i henhold til artikel 126, stk. 3, i TEUF og Det Økonomiske og Finansielle Udvalgs udtalelse i henhold til artikel 126, stk. 4, i TEUF konkluderede Kommissionen, at der foreligger et uforholdsmæssigt stort underskud i Kroatien. Den 10. december 2013 afgav Kommissionen derfor en udtalelse til Kroatien og underrettede Rådet herom (3).
            
         
               (6)
            
            
               I artikel 126, stk. 6, i TEUF fastsættes det, at Rådet skal tage hensyn til de bemærkninger, som den pågældende medlemsstat måtte ønske at fremsætte, inden det efter en generel vurdering fastslår, om der foreligger et uforholdsmæssigt stort underskud. I Kroatiens tilfælde fører denne generelle vurdering til følgende konklusioner.
            
         
               (7)
            
            
               Ifølge det reviderede budget for 2013 og udkastet til budget for 2014 (4), som den kroatiske regering vedtog og videresendte til det kroatiske parlament den 14. november 2013, forudser de kroatiske myndigheder, efter at underskuddet var på 5 % af BNP i 2012, et underskud på 5,5 % af BNP i 2013 og 2014, hvorefter det gradvist vil falde i 2015 og 2016. Ifølge Kommissionens tjenestegrenes efterårsprognose 2013, som blev offentliggjort den 5. november 2013, forventes det offentlige underskud allerede i 2013 at ligge langt over traktatens referenceværdi på 3 % af BNP og at stige til over 6 % af BNP i perioden 2013-2015, hvis der ikke træffes korrigerende foranstaltninger. Det fremgår af Kommissionens rapport udabejdet i henhold til artikel 126, stk. 3, i TEUF, at de planlagte og forventede underskud overskrider traktatens referenceværdi og ikke ligger tæt på den. Overskridelsen kan betragtes som exceptionel, som defineret i stabilitets- og vækstpagten. Navnlig skyldes den delvis et alvorligt økonomisk tilbageslag, som defineret i stabilitets- og vækstpagten. Den økonomiske aktivitet skønnes at være faldet med knap 12 %, siden den toppede i 2008. Det reale BNP forventes at falde yderligere i 2013 og derefter at stige en anelse i 2014. Den potentielle outputvækst stagnerede i 2009, hvorefter den blev negativ i 2010 og har været det lige siden, jf. Kommissionens beregninger på baggrund af den i fællesskab fastlagte metode. Det beregnede outputgab, som har været negativt siden 2009, forventes gradvist at skrumpe ind i løbet af prognoseperioden, men dog stadig at forblive negativt i 2015, hvilket bekræfter dybden og bredden af recessionen. Den planlagte overskridelse af referenceværdien kan dog ikke betragtes som midlertidig, som defineret i stabilitets- og vækstpagten. Ifølge de kroatiske myndigheders fremskrivninger og Kommissionens tjenestegrenes efterårsprognose 2013 vil det offentlige underskud fortsat ligge betydeligt over referenceværdien både i 2014 og 2015. Underskudskriteriet i TEUF er derfor ikke opfyldt.
            
         
               (8)
            
            
               I henhold til budgetudkastet for 2014 forventer regeringen, at den offentlige gældskvote stiger fra 58,1 % i 2013 til 62 % i 2014 og yderligere til 64,1 % i 2015 og 64,7 % i 2016. Disse tal er en anelse højere end dem, der blev indgivet i september 2013 i Kroatiens økonomiske og finanspolitiske retningslinjer fra september 2013, hvor den offentlige gældskvote var sat til 56,6 % i 2013 og 60,6 %, 63,4 % og 65,3 % i henholdsvis 2014, 2015 og 2016. I Kommissionens tjenestegrenes efterårsprognose 2013 anslås det offentlige underskud til at være på 59,7 % i 2013. Under antagelse af uændret en politik forventes den offentlige gældskvote at stige til over 60 % af BNP i 2014 og dermed overskride traktatens referenceværdi. Ifølge de foreliggende oplysninger vil en obligationsudstedelse i USD, der blev foretaget i november 2013, medføre, at den offentlige gæld allerede ved udgangen af 2013 overskrider referenceværdien på 60 % af BNP. I henhold til artikel 2, stk. 1a, i forordning (EF) nr. 1467/97 betragtes kravet i forbindelse med gældskriteriet også som opfyldt, hvis Kommissionens budgetprognoser viser, at den påkrævede reduktion af forskellen sker over en treårig periode, der omfatter de to år, der følger efter det sidste år, der er tilgængelige data for. De kroatiske myndigheders fremskrivninger og Kommissionens tjenestegrenes prognose viser, at den offentlige gældskvote er stigende som følge af fortsat høje underskud og en svag økonomisk aktivitet, og at den forventes at fortsætte denne tendens i løbet af prognoseperioden. Gældsreduktionsmålet og TEUF's gældskriterie er derfor ikke opfyldt.
            
         
               (9)
            
            
               Kommissionen har også i overensstemmelse med TEUF undersøgt de »relevante forhold« i rapporten i henhold til artikel 126, stk. 3, i TEUF. Det specificeres i artikel 2, stk. 4, i forordning (EF) nr. 1467/97, at der for lande, hvis offentlige gældskvote overskrider referenceværdien, kun tages hensyn til disse forhold i faserne forud for vurderingen af, om underskudskriteriet er overholdt, hvis det offentlige underskud ligger tæt på referenceværdien og kun midlertidigt overskrider referenceværdien, hvilket ikke er tilfældet for Kroatien. I forbindelse med vurderingen af overholdelsen af gældskriteriet er der taget højde for de relevante faktorer, navnlig den dybe og langvarige recession i en situation med ugunstige eksterne forhold. De relevante faktorer ændrer dog ikke på konklusionen om, at TEUF's gældskriterie ikke er opfyldt —
            
         VEDTAGET DENNE AFGØRELSE:
   Artikel 1
   Det fastslås efter en generel vurdering, at der foreligger et uforholdsmæssigt stort underskud i Kroatien.
   Artikel 2
   Denne afgørelse er rettet til Republikken Kroatien.
   
      Udfærdiget i Bruxelles, den 28. januar 2014.
      
         
            På Rådets vegne
         
         G. STOURNARAS
         
         
            Formand
         
      
   
   
      (1)  Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (EFT L 209 af 2.8.1997, s. 6).
   
      (2)  Rådets forordning (EF) nr. 479/2009 af 25. maj 2009 af om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (EUT L 145 af 10.6.2009, s. 1).
   
      (3)  Alle dokumenter vedrørende proceduren i forbindelse med det uforholdsmæssigt store underskud i Kroatien findes på følgende websted: http://ec.europa.eu/economy_finance/economic_governance/sgp/deficit/countries/croatia_en.htm
   
      (4)  Budgetudkastet er ikke udarbejdet i henhold til ENS 95. Med udgangspunkt i ENS 95 er overslagene over det offentlige underskud i perioden 2009-2012 mellem 1,5 og 3,3 procentpoint højere, end dem, der er indberettet på baggrund af de nationale beregninger. Forskellene skyldes hovedsageligt, at underskudstallene ifølge ENS 95 indbefatter nogle garantibetalinger, gældsovertagelser og indfrielse af gæld til pensionisterne.